મુખ્યમંત્રી આનંદીબહેન પટેલે ફીનલેન્ડના પ્રતિનિધિ મંડળને ગુજરાત આવવા આમંત્રણ આપ્યું હતું. તેમણે વડોદરા મહાનગર પાલિકા સાથે વેસ્ટ મેનેજમેન્ટ ક્ષેત્રે તકનિકી જ્ઞાનના આદાન-પ્રદાન માટે ગુજરાત સરકાર, મહાનગરપાલિકા અને ફીનલેન્ડના પ્રતિનિધિઓ સાથે તાકીદની બેઠક કરશે, તેમ પણ જણાવ્યું હતું.ફીનલેન્ડના વડાપ્રધાન જુહા સિપીલાએ બિન પરંપરાગત ઊર્જા, આઈટી, આરોગ્યક્ષેત્ર, શિક્ષણક્ષેત્રે ટેકનોલોજી અને તાલીમ, માઈન ઈન્ડસ્ટ્રીઝ, ફાર્માસ્યુટિકલ ઈન્ડસ્ટ્રીઝ, શીપ બિલ્ડિંગ ક્ષેત્રમાં ભાગીદાર બનવા તેમના દેશના ઉદ્યોગકારો ગુજરાતમાં રસ દાખવે છે તેવો વિશ્વાસ દર્શાવ્યો હતો.ગુજરાતના મુખ્યમંત્રી આનંદીબહેન પટેલે જણાવ્યું હતું કે, ગુજરાતે તત્કાલિન મુખ્યમંત્રી અને હાલના વડાપ્રધાન નરેન્દ્ર મોદીના નેતૃત્ત્વમાં વાઈબ્રન્ટ સમિટ દ્વારા વૈશ્વિક ઉદ્યોગકારોને ગુજરાતમાં વિશાળ તકો પૂરી પાડી છે. ગુજરાતે પ્રો-એક્ટિવ બનીને ઉદ્યોગકારો માટે બ્લ્યૂ પ્રિન્ટ આપી છે. ૧૬૦૦ કિ.મી. દરિયા કિનારો અને માળખાકીય સુવિધા સાથે બંદરોની ઉત્તમ વ્યવસ્થા છે.